與成父弟自嚴礲同入城晚宿黄巖
作者：趙蕃
朝代：宋

paragraphs: 昔人重離合，感慨思功名。
我今迫貧賤，乃作分袂驚。
徘徊未能別，崎嶇復同行。
捫蘿到黄巖，倚杖日已傾。
摩挲磴道古，開拓窗戶明。
道人慣看客，撥火治短檠。
村醪偶提携，霜柑亦包并。
病來不喜飲，一再瀉濁清。
道塗今日勞，林壑他年盟。
蘇州對牀卧，不下五言城。
自經長少公，增重手足情。
細聽松竹響，疑是風雨鳴。
披衣更起坐，月出山四更。